google/wiki40b huggingface dataset:
אנטוניה, נסיכת פורטוגל

ביוגרפיה

אנטוניה נולדה ב-17 בפברואר 1845 בליסבון, לפרננדו השני, מלך פורטוגל ולמריה השנייה, מלכת פורטוגל, בתם של פדרו הראשון, קיסר ברזיל ומריה לאופולדינה מאוסטריה. ב-12 בספטמבר 1861 התחתנה אנטוניה עם לאופולד, נסיך הוהנצולרן, ממנו נולדו לה 3 בנים.
בשנת 1868 התחוללה בספרד מהפכה, והמלכה איזבלה יצאה לגלות. כראש ממשלה זמני מונה מרשל חואן פרים. פרים חיפש מלך חדש עבור ספרד, הוא הציע את הכתר לפרננדו השני, מלך פורטוגל, אולם פרננדו דחה את ההצעה בנימוס והציע אותו ללאופולד שכאמור היה חתנו. אם כי יש הטוענים שראש ממשלת פרוסיה אוטו פון ביסמרק לחץ על פרים להציע זאת. לאופולד ואביו נטו לדחות את ההצעה, המצב הכלכלי והחברתי בספרד לא היה יציב, והיא לא נחשבה למציאה גדולה. אולם גורמים פוליטיים בפרוסיה, ובמיוחד ביסמרק, לחצו עליהם לקבל אותה. בתגובה פרצה סערה בצרפת, שחששה שאם גם פרוסיה וגם ספרד תשלטנה בידי מנהיגים גרמנים אזי במקרה של מלחמה תהיה צרפת מכותרת מכל הכיוונים. פרים שלא התכוון לחולל משבר כזה, לחץ על לאופולד לחזור בו, וכך גם קיסר צרפת נפוליאון השלישי. אי לכך הודיע לאופולד שהוא דוחה את ההצעה. ביסמרק זעם, ואף שקל להתפטר. אולם קיסר צרפת החליט שלא די בכך, ושגריר צרפת בפרוסיה נפגש עם המלך וילהלם הראשון באמס, ודרש ממנו הבטחה שלאופולד לא יתמודד עוד לעולם על הכתר הספרדי. וילהלם השיב תשובה זהירה ומנומקת, והשגריר הצרפתי שלח אותה לפריז במברק. ביסמרק עיכב את המברק וביצע בו שינויים, כך שהפך למעליב מאוד. המאורע כולו כונה "מברק אמס", ובתגובה גייסו פרוסיה וצרפת את צבאותיהן ונפתחה מלחמת צרפת פרוסיה, שבסופה ניצחה פרוסיה והפכה לקיסרות אדירה.
בשנת 1905 מת בעלה לאופולד, וב-27 בדצמבר 1913 מתה אנטוניה בביתה שבזיגמרינגן.
הר אש (קולומביה הבריטית)

מקור השם

הר אש, כמו גם אגם אש ונהר אש הסמוכים לו, נקראים על שם הרופא ג'ון אש, שהיה אחד מתומכי משלחת החקר של האי ונקובר (Vancouver Island Exploring Expedition) בראשות רוברט בראון בשנת 1864.
אדולף רדינג

קורות חיים

רדינג, יליד ברלין, סיים את לימודיו בבית ספר לאדריכלות ב-1911.
ב-1919, אחרי השתתפות כחייל קרבי במלחמת העולם הראשונה, עבר לברסלאו שבגרמניה (כיום ורוצלב, בפולין), שם כיהן בתחילה כאסיסטנט של אוגוסט אֶנְדֶל (Endell), וב-1923 מונה כפרופסור באקדמיה הלאומית לאמנות ולמלאכת יד בברסלאו (Staatliche Akademie für Kunst und Kunstgewerbe Breslau).
ב-1926 שב לברלין, הקים בה משרד לאדריכלות יחד עם האנס שארון (Scharoun) ועשה בו חיל. הוא אף הצטרף לחבורת "Der Ring" מיסודו של אריך מנדלסון, ששאפה לקדם את האדריכלות המודרנית. רדינג השתתף עם שותפו, שארון, בתכנון בשיכון וייסנהוף של הוורקבונד בשטוטגרט ב-1927 ותערוכה דומה בורוצלב ב-1929. כמו כן תיכננו יחד שיכונים בברלין עד 1933. אולם עם עליית הנאצים לשלטון, היגר עם אלזה (לבית לשניסצר), אשתו היהודייה שאיתה התחתן ב-1928, לצרפת, שם ניסו לחיות חיים חקלאיים. ב-1936 עלה הזוג ארצה לחיפה.
בחיפה תיכנן רדינג מספר בתים, אשר חלקם קיימים עד ימינו. אחד מהם הוא הבית ברחוב דרך הים 91 (הרחבת ביתו של מרדכי נמצא-בי). ב-1944 תיכנן את מפעל פרוטרום, אחרי שתיכנן את בתיהם של מקימי המפעל מריוס (יוסף) גרזון (רחוב קדרון 16 ב-1939) ויהודה ארטן (רחוב ויתקין 14 ב-1941, שני האחרונים עם מקס לוי). הוא תיכנן בתים גם מחוץ לחיפה, כגון בית לוין בקריית ביאליק ובית הרצברגר בנהריה (ב-1937).
ב-1943 מונה לאדריכל הראשי של עיריית חיפה - היו אלו שנות הפיתוח המואץ של חיפה תחת המנדט הבריטי. את הדר הכרמל הפך רדינג למוקד החיים היהודיים בעיר. דוגמה לכך היא כיכר מסריק (על אף שהבניינים לא תוכננו על ידו; בית "אמישרגז", למשל, תוכנן על ידי שמואל רוזוב). כמו כן, רדינג היה שותף לתכנון ציר הכניסה מקרית אליהו (של ימינו) לכוון בת גלים ומרצועת החוף של בת גלים לכוון שקמונה ושיכון חיילים משוחררים ב-1947, שהיה השיכון הציבורי הראשון בחיפה. אף על פי שזכה במקום הראשון (יחד עם קורט רייניש) בתחרות תכנון הצד הדרומי של דרך העצמאות שהוכרזה על ידי העירייה ב-1936, לא בנה אותה לבסוף (אלא הולידיי).
בשנת 1950 עזב הזוג רדינג את הארץ, אך סירב לחזור לגרמניה. הזוג רדינג עבר לבריטניה, שם חי עד מותו של אדולף רדינג, בלונדון. רדינג היה נשוי שלוש פעמים. ב-1914 נשא את לילי ריכטר, שנפטרה משחפת לאחר זמן קצר. ב-1920 נשא את אנה זילבר היהודייה, סטודנטית של ידידו הארכיטקט אנדלס (אנחל), וחברת בית-ספר של אשתו השלישית, אלזה לשניצר, ובשנת 1923 נולדה בתם בריגיט.
רדינג נחשב לאחד האדריכלים הנשכחים ולא זכה להערכה לא בגרמניה ולא בישראל שבה היה האדריכל הלא-יהודי, הכמעט יחיד, בעל מוניטין שהגיע אליה מגרמניה.
נוירופסיכואנליזה

נוירופסיכואנליזה היא גישה של חיבור תאורטי בין הנוירופסיכולוגיה המודרנית ופסיכולוגיית המעמקים, בעיקר הפסיכואנליזה.
בעוד שהנוירופסיכולוגיה בשנים אחרונות עסקה בעיקר בתפקודים קוגניטיביים של המוח והפגיעה בהם – כגון זיכרון, קשב, שפה ותפיסת מרחב, הרי שהנוירופסיכואנליזה מנסה לקשר תהליכים מוחיים לתכונות פסיכודינאמיות כגון הלא מודע, הדחקות, מנגנוני הגנה, מבנה העצמי ועולם היצרים.
כמו כן עוסקת הנוירופסיכואנליזה ביישום שיטות טיפול פסיכולוגיות מעמיקות לאנשים שעברו פגיעות מוחיות, בנוסף לשיטות הטיפול המקובלות שעוסקות בשיקום.
הארגון הבינלאומי לנוירופסיכואנליזה נוסד על ידי מרק סולמס, ומכונה NPSA. בספטמבר 2000 הוקמה השלוחה הישראלית של הארגון, בשם "הפורום הישראלי לנוירופסיכואנליזה". הפורום הוקם על ידי ולמען אנשי מקצוע ממקצועות הטיפול השונים, שמשתפים פעולה למטרות למידה ויצירת גשרים בין הפסיכואנליזה, מדעי ההתנהגות ומדעי המוח. המטרה הייתה ללמוד את המרכיבים הרגשיים, המנטאליים, הפיזיים, התנועתיים, והביו-נוירולוגיים, מכל האספקטים, תוך שמירה על הייחודיות של כל אחת מנקודות המבט.
דגל מדיירה

תיאור הדגל

הדגל מכיל שלושה פסי צבע אנכיים - שני הפסים החיצוניים בצבע כחול, והאמצעי בצבע זהב. במרכז הדגל מופיע צלב לבן על רקע צלב אדום. צלב זה הוא סמלו של מסדר ישו הפורטוגלי.
דגל זה דומה בצבעיו ובצורתו לדגלה של החזית לשחרור איי מדיירה, וככל הנראה הושפע מדגל זה.
אורי צאן

ביוגרפיה

נולד ב-1924 לחנה ומאיר בארץ ישראל. למד בבית-ספר "אחד-העם" בחדרה ולאחר מכן בתיכון חדרה. ב-1941, בהיותו בן 17, התגייס לפלוגה ג' של הפלמ"ח. הוא שירת באפיקים ובאשדות יעקב במסגרת הכשרת "מעוז" יגור-אפיקים של הנוער העובד. השתתף בהעלאת עולים מלבנון לישראל; בסיס היציאה היה כפר גלעדי. במלחמת העצמאות שירת בחטיבת אלכסנדרוני ובמלחמת סיני בחטיבה 9 שירדה לשארם א-שייח'. במלחמת ששת הימים ובמלחמת יום הכיפורים שרת בהג"א.
צאן למד במחלקה לזואולוגיה באוניברסיטת תל אביב בהדרכת פרופסור היינריך מנדלסון. ב-1956 היה פקח הציד הלאומי הראשון במדינה. הוא היה כפוף ל"מדור לשמירת הטבע" במשרד החקלאות. בהמשך תפקד כעוזר ראשי לאלוף אברהם יפה ברשות שמורות הטבע. ב-1960 יזם והקים עם יפה את אגודת החי-בר; מטרת האגודה הייתה להשיב לארץ ישראל את חיות הבר התנ"כיות שחיו בה בימי קדם.
ב-1986, לאחר פרישתו מהרשות, פעל להקמת הטכנודע בחדרה והיה מנהלו הראשון.
צאן כתב ארבעה ספרים: "חלום שהתגשם", המספר על הקמת שמורת חי-בר בנגב; "היצרים להטו והצבי שאג"; "הצועני"; ו"עולם אכזר הסוואנה".
אורי צאן היה נשוי למלכה (לבית גולדפיין) ונולדו להם שתי בנות. הוא התגורר בחדרה עד לפטירתו ב-1996.
Trust Nobody

רקע וכתיבה

השיר נכתב על ידי קשמיר קאט, סלינה גומז, סטארה, טורי לאנז, בני בלנקו ופרנק דוקס והופק על ידי קשמיר קאט, בלנקו, דוקס וכריס או'ריאן. כמו כן, הצליח השיר להגיע אל המקום ה-61 במצעד הרשמי של קנדה.
הווידאו קליפ המלא שיצא עבור השיר פורסם ב-16 בנובמבר 2016, בערוץ היוטיוב של קשמיר קאט.
תומאס סאנגסטר

קריירה

תפקידו הראשון היה בסרט הטלוויזיה "תחנת ג'ים" בשנת 2001. בהמשך אותה שנה הוא גם שיחק בסרט הטלוויזיה "נס הכרטיסים". בשנת 2002 שיחק בסרט הטלוויזיה "הילדה של בובי" וכן בסרט הקצר "גברת מיטלמאהיר". בשנת 2003 שיחק בסרט "אהבה זה כל הסיפור" בתור סאם והיה מועמד לפרס האמן הצעיר, פרס אגודת מבקרי הקולנוע בפיניקס ופרס סטלייט. באותה שנה הוא גם שיחק בסרט הדרמה "היטלר: עלייתו של הרשע" הקשור למלחמת העולם השנייה, בתפקיד היטלר הצעיר, וזכה בפרס נימפת הזהב בפסטיבל הטלוויזיוני ה-43 במונטה קרלו על תפקידו בסרט "הופקד".
בשנת 2005 הוא שיחק בסרט "נני מקפי" בתור סיימון בראון, הבן הבכור במשפחה. על תפקידו בסרט היה מועמד לפרס אמן צעיר בקטגוריות הרכבת השחקנים הצעירים הטוב ביותר והשחקן הראשי הצעיר הטוב ביותר. ב-2007 הופיע בתפקיד אורח לשני פרקים בסדרת הטלוויזיה "דוקטור הו" וכן שיחק בתפקיד רומולוס אוגוסטולוס בסרט "הלגיון האחרון" והיה מועמד לפרס אמן צעיר בפעם הרביעית בקטגוריית השחקן הראשי הצעיר הטוב ביותר בסרט בינלאומי באורך מלא.
בין השנים 2007 ו-2015 דיבב את פרב פלטשר בסדרת האנימציה "פיניאס ופרב". הסדרה כללה 4 עונות, סרט וסדרת בת בשם "פיניאס ופרב מארחים". מאחר שהסדרה הופקה בארצות הברית כל קטעי הדיבוב של סאנגסטר הוקלטו טלפונית או באולפנים באנגליה. לפי יוצרי הסדרה, הוא המדובב היחיד שלא פגש את צוות המדובבים.
בשנת 2009 גילם את דמותו של פול מקרטני בסרט "נער משום מקום" המספר על נעוריו של ג'ון לנון. בין השנים 2013–2014 גילם את דמותו של ג'וג'ן ריד, בעונות השלישית והרביעית של הסדרה "משחקי הכס". ב-2014 גילם את דמותו של ניוט בסרט "הרץ במבוך". על משחקו בסרט היה מועמד לפרסי בחירת הנוער. ב-2015 שיחק בסדרת הדרמה "וולף הול" בתפקיד ראלף סאדלר. בספטמבר אותה שנה שב לגלם את דמותו של ניוט בסרט ההמשך ל"הרץ במבוך": "הרץ במבוך: מבחני הכווייה" וזכה בפרסי בחירת הנוער בקטגוריית הסרט הנבחר, לצד דילן או'בריאן.
ב-25 בינואר 2018 יצא הסרט השלישי בסדרת הסרטים - "הרץ במבוך: תרופת המוות" שגם בו הוא לקח חלק.

סרטי ברודי

בשנת 2006 הקים סאנגסטר את חברת "סרטי ברודי" (Brodie Films), יחד עם אימו, טאשה ברטרם, "כדי ליצור הזדמנויות בתעשיית הקולנוע עבור כשרון בריטי חדש; סופרים חדשניים, שחקנים ובמאים". החברה התפרקה במאי 2013.

מוזיקה

בינואר 2010 הצטרף סאנגסטר ללהקה "ווינט", בה אימו שרה, בתור נגן הבס.

חיים אישיים

סאנגסטר נולד בסאת'ק שבלונדון. יש לו אחות, אווה, והוא הבן של השחקנים אנסטסיה (טאשה) ומארק ארנסט סאנגסטר. אביו, מוזיקאי במקצועו, כיכב בעיבוד המוזיקלי של מלך האריות בגרמניה. מהצד של אמו הוא בן דוד שני של השחקן יו גרנט, לצידו שיחק בסרט "אהבה זה כל הסיפור" (סבתא רבתא שלו וסבתו של גרנט היו אחיות). סבא רבא שלו היה הסופר אנתוני ברטרם.
סאנגסטר מנגן בגיטרה ובבס ולמד לנגן בגיטרה לשמאליים כאשר שיחק את פול מקרטני בסרט "נער משום מקום".
שפל כלכלי

שפל כלכלי הוא משבר כלכלי חמור אשר מתרחש בכלכלת מדינה אחת או יותר. תקופת השפל מאופיינת בצימצום משמעותי ממושך בכמות הייצור והצריכה, לעומת תקופת מיתון, אשר אינה אלא שלב חולף מקובל במחזור עסקים. תקופת שפל כלכלי מאופיינת בעלייה "יוצאת דופן" בכמות האבטלה, הגבלת האשראי, צמצום התפוקה וכמות ההשקעות, דפלציה או היפר-אינפלציה של מחירים, פשיטות רגל רבות, סחר ומסחר מופחת, וכן תנודות בערך המטבע אשר מובילות להפחתת ערכו של המטבע ביחס למטבעות אחרים.
הדוגמה הטובה ביותר לשפל כלכלי היא תקופת השפל הגדול אשר התרחשה בשנות השלושים של המאה ה-20, והשפיעה על כל מדינות המערב, והייתה חמורה במיוחד בארצות הברית.

הסיבות המובילות לשפל כלכלי

במהלך מחזור החיים הכלכלי מקצים משקיעים ויזמים את המשאבים המצויים בחברה בין יוזמות ועסקים שונים. כאשר הקצאת המשאבים נכונה מצליח בעל העסק לכסות את עלות המשאבים שלו וגורף רווח. כאשר הוא איננו מצליח בכיסוי הוצאותיו הוא חווה הפסד, הפרמיה שמוכן הציבור לשלם על הקצאת המשאבים שלו היא שלילית, והוא נאלץ לשנות את התנהלותו.
יש פעמים בהם הקצאת משאבים קלוקלת מתרחשת בקנה מידה רחב ומכסה סקטורים רבים, ואף את הכלכלה כולה. במקרים כאלו כאשר נחשפת הקצאת המשאבים הקלוקלת מתרחש משבר כלכלי המשפיע ישירות על כמות גדולה של פירמות ושכירים, ובעקיפין פוגע בכלל המשק.
בתקופת המשבר הכלכלי מתארגן הסדר הכלכלי מחדש. בשלב ראשון מחפשת הכלכלה בסיס חדש וקטן יותר. פירמות רבות מפטרות עובדים או פושטות רגל; תנופת ההשקעות נבלמת; צרכנים נוטים לקמץ בצריכה ולהרבות בחיסכון. במקביל מתחילים יזמים ומשקיעים חדשים לתור אחר הזדמנויות השקעה שנוצרו בעקבות ההסטה בטעמי ובתנאי ההשקעה, החיסכון, התעסוקה והצריכה במשק. יוזמותיהם יבקשו להקצות מחדש את המשאבים ש"בוזבזו" במשטר המשקי הישן, ויובילו לצמיחה מחודשת מבסיס הצמיחה החדש והנמוך שנוצר על ידי השפל הכלכלי.
מיכאל לייטרובסקי

ביוגרפיה

לייטרובסקי נולד וגדל בקריית ביאליק. הוא התאמן בקבוצת מכבי קריית ביאליק בהדרכתה של לודמילה זליצ'ונוק. בספטמבר 2016 עבר להתאמן בפנימייה בווינגייט ומ-1 בספטמבר 2018 מתאמן בקבוצת הפועל דולפין נתניה בהדרכתו של דימה רבינסקי.

2017

באליפות אירופה לנוער שנערכה בווינגייט ב-1 ביולי 2017 סיים לייטרובסקי במקום חמישי במשחה ל-50 מטר גב בשיא אישי חדש של 25.69 שניות.
באליפות ישראל שנערכה בוינגייט בתחילת אוגוסט אותה שנה הוא סיים במקום רביעי במשחה ל-100 מטר גב בתוצאה של 56.50 שניות, בשלב המוקדמות הוא קבע שיא אישי חדש של 56.05 שניות ובמקום תשיעי במשחה ל-50 מטר גב בתוצאה של 26.54 שניות, בשלב חצי הגמר הוא קבע שיא שיא חדש של 26.28 שניות ועלה שישי למשחה הגמר. 
באליפות ישראל (בריכת 25 מטר) שנערכה בוינגייט בסוף דצמבר אותה שנה הוא סיים פעמיים במקום חמישי במשחה ל-50 מטר גב בשיא אישי חדש של 25.00 שניות ובמשחה ל-50 מטר פרפר בשיא אישי דחש של 24.60 שניות. נוסף לכך, הוא ניפסל במשחה ל-100 מטר גב.

2018

באליפות ישראל שנערכה בוינגייט ביולי 2018 זכה לייטרובסקי בשתי מדליות כסף, במשחה ל-50 מטר גב בתוצאה של 25.95 שניות, אחרי אורן מלכה ממכבי חיפה (25.85 שניות) ולפני דניאל קפלן מהפועל ירושלים (26.19 שניות) ובמשחה ל-100 מטר גב בתוצאה של 56.12 שניות, אחרי דוד פרידלנדר מהפועל דולפין נתניה (55.68 שניות) ולפני בוריס טברובסקי מהפועל ירושלים (56.70 שניות), בשלב המוקדמות הוא קבע שיא אישי חדש של 55.54 שניות ועלה ראשון למשחה הגמר.
באליפות ישראל (בריכת 25 מטר) שנערכה בוינגייט בדצמבר אותה שנה זכה לייטרובסקי במדליית ארד, במשחה ל-100 מטר גב בשיא אישי חדש של 53.25 שניות, אחרי יעקב טומרקין ממכבי אשדוד (51.21 שניות) ודוד גמבורג מהפועל ירושלים (52.14 שניות), במקום חמישי במשחה ל-50 מטר גב בשיא אישי חדש של 24.58 שניות, 6 מאיות ממדליית ארד, במקום שישי במשחה ל-100 מטר פרפר בשיא אישי חדש של 53.68 שניות ובמקום שמיני במשחה ל-50 מטר פרפר בתוצאה של 24.41 שניות. בשלב המוקדמות ובשלב חצי הגמר הוא קבע שיא איש חדש של 24.33 שניות ועלה מהמקום החמישי.

2019

בתחרות גביע האיגוד שנערכה באפריל 2019 קבע לייטרובסקי במשחה ל-50 מטר גב שיא אישי חדש של 25.66 שניות ובמשחה ל-100 מטר גב שיא אישי חדש נוסף של 55.43 שניות.
בתחרות שבע הגבעות שנערכה ברומא, איטליה ביוני אותה שנה הוא קבע במשחה ל-50 מטר גב שיא אישי חדש של 25.32 שניות ובמשחה ל-100 מטר גב שיא אישי חדש של 55.26 שניות. שבוע לאחר מכן, בתחרות המבחן האחרונה לקראת אליפות העולם שנערכה בוינגייט בסוף יוני אותה שנה הוא קבע במשחה ל-50 מטר גב שיא אישי חדש של 24.84 שניות, התוצאה השביעית בטיבה באירופה באותה העת, לפני יונתן קופלב ממכבי חיפה (24.88 שניות), התוצאה התשיעית בטיבה באירופה באותה העת, ושניהם קבעו את הקריטריון לאליפות העולם ובמשחה ל-100 מטר גב הוא קבע שיא אישי חדש של 54.35 שניות, אחרי יעקב טומרקין (54.24 שניות).
באליפות העולם שנערכה בקוואנגג'ו, קוריאה הדרומית בסוף יולי אותה שנה הוא סיים במקום 12 במשחה ל-50 מטר גב בתוצאה של 25.01 שניות.
TV 2 (דנמרק)

היסטוריה

ל-TV 2 יש 6 ערוצים, בהם TV 2 Zulu; TV 2 Chrlie וערוץ החדשות TV 2 News, המשדר 24 שעות ביממה, ופעיל מאז 1 בדצמבר 2006.
לחברה כ-1,000 עובדים, ומכירות בשווי 1.9 מיליארד כתר דני. הרשת היא חברה פעילה באיגוד השידור האירופי מאז 1990.
מאז הקמתו, ניתן היה לקלוט את שידורי הערוץ הראשי TV 2 גם מחוץ לדנמרק, בעיקר בדרום שוודיה, ובגבול עם גרמניה (שבו מיעוט דני חי), אולם החל מתאריך 11 בינואר 2012 ברשת החליטו לקודד את שידורי הרשת. משמעות הדבר היא קושי רב עבור הצופים בגרמניה ובשוודיה, כיוון שהם זקוקים כתובת דנית למען כרטיס פענוח. עם זאת, ברשת הבהירו כי הם שואפים לפתור את הבעיה הזו כיוון שהערוץ שבסיסו בדנמרק נחשב לערוץ מסורתי ששידוריו נקלטים גם מחוץ לדנמרק.

מנויים

מ-1 בנובמבר 2009 כל שידורי הטלוויזיה הדנית הפכו לדיגיטליים עם תקן DVB-T. באותו הזמן, החליטו ברשת שלא להצפין את הערוץ הראשי שלהם, אך TV 2 ZULU, TV 2 CHARLIE, TV 2 FRI, TV 2 NEWS ו-TV 2 SPORT הם ערוצים שניתנים לצפייה דרך תשלום דמי מנוי בלבד.
על אף ששידורי TV 2 שודרו בחינם, גם הערוץ הראשי הפך לערוץ בתשלום, תמורת תשלום של 12.5 קרונות דניות מדי חודש, יחד עם רכישה או השכרה של כרטיס פענוח.
בדרום שוודיה וצפון גרמניה, שם מתגוררים דנים, היווה הדבר קושי משמעותי בקליטת הערוצים, כיוון שהמנויים צריכים לכתוב לכתובת דואר דנית על מנת להזמין כרטיס מפענח.

תוכניות

בימי חול, שידורי TV 2 מתחילים עם Go'morgen Danmark (מילולית: בוקר טוב דנמרק), תוכנית הבוקר היחידה בדנמרק המשודרת בבוקר בסגנון תוכנית אירוח.
אחר הצוהריים מורכבים שידורי הערוץ בעיקר מסדרות דרמה אמריקאיות ומסיטקומים. התחנות האזוריות משדרות מבזקים בשעות אלו ובשעות הערב, כמו גם שידור מהדורה ארוכה יותר בשעה 19.30.
מרבית שידורי החדשות הארציים העיקריים של TV 2 שודרו בשעות 19.00 ו-22.00, אם כי במשך השעות נוספו מבזקים בשעות 12.00, 14.00, 16.00 ו-18.00.
רוב שידורי הערוץ לא הופקו בדנמרק, כמו גם ראיונות שנערכו במקור בשפה זרה (למשל חדשות ותוכניות בענייני היום) שמוצגים בשפה המקורית שלהם עם תרגום דני. היוצאת מן הכלל הוא סדרה מונפשת לילדים ששפתה היא דנית.

מימון

מבחינה היסטורית, TV 2 מומנה בידי תשלום אגרת טלוויזיה ופרסום. עם זאת, בעוד ערוצים אזוריים עדיין משתמשים חלקית במימון זה, מימון הערוץ הראשי מאגרת הטלוויזיה הסתיים ביולי 2004.
מדובר בסוג של מימון כפול, כאשר יחד עם סיוע כספי משמעותי מהמדינה, ופרסומות, שנמצא בבדיקת האיחוד האירופי בהאשמה כי מימון כפול מהווה סיוע ממשלתי לא חוקי.

ניסיונות להפריט

TV 2 היא עודנה חברה בבעלות המדינה, על אף שנעשו ניסיונות להפריטה. ממשלת אנדרס פוג ראסמוסן הבטיחה בשנת 2001 כי תעשה זאת, אך לא הצליחה למצוא קונה שיענה על כל התנאים שנדרשו. בשנת 2004 נעשה ניסיון לשוב ולמכור את החברה, אך ללא הצלחה.
קוקסידיוזיס

קוקסידיוזיס אצל כלבים

גורי הכלבים נדבקים בקוקסידיות מהצואה של אמן, ועלולים יותר בקלות ללקות בקוקסידיוזיס בגלל מערכת החיסון הבלתי מפותחת שלהם. מצבי דחק עלולים להשפיע על פריצת המחלה בבעלי חיים רגישים.
התסמינים אצל גורי כלבים כוללים שלשולים עם ריר ודם, תיאבון ירוד, הקאות והתייבשות. ללא טיפול המחלה היא קטלנית.
הטיפול הוא שגרתי ויעיל. האבחון נעשה על ידי בדיקה מיקרוסקופית של הצואה, השופעת בדרך כלל באואוציסטים. 
התרופות בשימוש במחלה מחסלות את הפרוטוזואה או מצמקות מספיק אותן כדי שמערכת החיסון של בעל החיים יוכל לסלק את הזיהום.נזק קבוע של מערכת העיכול הוא נדיר והכלב בדרך כלל אינו סובל מסיבוכים ארוכי טווח.

קוקסידיוזיס אצל עופות

קוקסידיוזיס היא מחלה משמעותית אצל תרנגולי בית ותוקפת במיוחד את האפרוחים.
היא יכולה להיות קטלנית או לגרום לעוף הפרעה כרונית במערכת העיכול.
קיימים דברי מזון לעופות הכוללים "קוקסידיוסטט" העשוי לשלוט על החשיפה לטפילים  ולעל המחלה.
בהתפרצות המחלה נותנים תרופות נגד קוקסידיות. ("קוקסידיוצידיות") כמו טולטרזוריל -toltrazuril Baycox),  או אמפרוליום (amprolium). אחרי זיהומים חוזרים העופות השורדים מפתחים התחסנות נגד קוקסידיות.

קוקסידיוזיס אצל בקר

קוקסידיוזיס היא אחת המחלות החשובות אצל בקר צעיר ועגלים גם בתנאי בית וגם במרעה.
התסמינים נוצרים בדרך כלל על ידי המין Eimeria zuernii ו-Eimeria bovis וכוללים חוסר תיאבון, עייפות, התייבשות ושלשולים מימיים, לפעמים דמיים.
המחלה פורצת תכופות בעדרי בקר. הטפיל עלול לנגוע בכל בעלי החיים בחווה ובארצות מסוימות בטפיל נוכח בכל החוות. 
הקוקסידיוזיס עלולה לפגוע בגדילה ולפעמים בהשרדות העגלים ופוגעת בדרך זו בתפוקה וברווחיות של 
של ענף הבקר במשק.
יהושע לצמן

יהושע לַצמַן (ביידיש: לאַצמאַן; בכתיב יידיש סובייטי: יעשוע לאצמאן; 2 במרץ 1906, פוקרוי, האימפריה הרוסית (ליטא) – 16 במרץ 1984, ראשון לציון) היה משורר יידי ומורה יהודי ליטאי.

ביוגרפיה

לצמן נולד בשנת 1906 בעיירה פוקרוי  שבצפון-מערב האימפריה הרוסית (ליטא), 35 ק"מ ממזרח לעיר המחוז שאוולי, במשפחה בת עשרה ילדים (רק שתי אחיותיו שרדו את השואה ועלו לישראל). בבגרותו התגורר בעיר קובנה, הבירה בפועל של ליטא העצמאית. ב-1926 סיים את לימודיו בסמינר למורים העברי בקובנה ושימש כמורה בעיר. פרסם שירים ומאמרים ספרותיים ביומוני קובנה "די אידישע שטימע", "דאָס וואָרט" ו-"פֿאָלקסבלאַט", במאספים הספרותיים הקובנאיים "מיר אַליין" (1930), "שליאַכן" (1932), "בריקן" (1937) ועוד. כן פרסם ספר שירים: "לידער און פּאָעמעס" (קובנה 1939).
נישא לחיה קליניצקאי, והיה אב לבת ובן: לילי ודניאל. לאחר מכן הכיר בגימנסיה הריאלית העברית בקובנה שבהנהלת ד"ר צמח פלדשטיין את פרידה פֶּלֶר, מורה לליטאית, נישא לה בנישואים שניים ובני הזוג היו הורים לבת, רות.

במלחמת העולם השנייה נמלט לפנים ברית המועצות, לאלמטי, בירת קזחסטן הסובייטית. אשתו פרידה גורשה עם הכיבוש הנאצי בקיץ 1941 לגטו קובנה, ולאחר חיסול הגטו הועברה למחנה הריכוז שטוטהוף, שם נספתה. בתו לילי חייתה בשנות המלחמה בבית יתומים בקזחסטן. בנו בן התשע דניאל נספה בגטו. בתו רות גדלה אצל משפחה מאמצת ליטאית ושרדה אף היא את השואה. הוכשרה כמנהלת חשבונות ועבדה בליטא, ולימים עלתה לישראל.

בקזחסטן הכיר לצמן את לינה, שהייתה לאשתו. בני הזוג היו הורים לבן, לאופולד לוי לצמן. לאחר המלחמה שבו לליטא הסובייטית, והתגוררו בווילנה. בשנת 1948 נאסר למשך מספר שנים. בשנת 1971 עלה לישראל. פרסם שירים ומאמרים בכתבי העת "סאָוועטיש היימלאַנד" (מוסקבה) וב"פֿאָלקס-שטימע" (ורשה), ומעת עלייתו בכתב העת הישראלי "ביַי זיך". בארץ הופיע ספר שיריו "תהילים-געזאַנגען" (תל אביב 1979).
בשנים האחרונות לחייו סבל ממחלה. נפטר בראשון לציון ב-1984, בגיל 78.
תיקון סופרים

תיקון סופרים הוא מונח מספרות חז"ל המצביע על שינוי במילים בתנ"ך מפאת כבוד האלוהים וכדומה. חז"ל מנו "תיקוני סופרים" בכמה מקומות בספרותם, ואלו מגיעים לכדי 18 תיקונים.
הראשון להשתמש בביטוי "תיקון סופרים" היה רבי סימון (שהיה אמורא); קודם לכן, התנאים השתמשו בביטוי "כינה הכתוב" ביחס לאותם פסוקים.
רוב הפרשנים המסורתיים מייחסים את תיקון הסופרים לכותב המקורי. לעומתם, רוב החוקרים המודרניים מייחסים אותו לעריכה מאוחרת של הקורפוס המקראי. ישנם גם חוקרים הסבורים שחז"ל לא מנו את כל תיקוני הסופרים, ומנסים לזהות נוספים]. גם בקרב הפרשנים המסורתיים ישנו מיעוט הסובר שמדובר בתיקונים של ממש (ונראה שדעה זו אף מפורשת במדרש תנחומא).
דוגמאות לתיקוני סופרים ניתן לראות בספר מלכים א', פרק כ"א, כאשר נבות היזרעאלי מואשם בכך שקילל את אלוהים, אך בספר תוקנה המילה ל"לברך" (לשון סגי נהור) מכיוון שלא ראוי ששמו של אלוהים יופיע ליד המילה קלל: "ברך נבות אלוהים ומלך" (ספר מלכים א', פרק כ"א, פסוקים י"ב-י"ג). תיקון זה התבצע בשיטתיות בספרות ההלכה ואיסור קללת ה' קרוי בה ברכת ה'.
בספר איוב נמצאים שלושה תיקוני סופרים: וַתֹּאמֶר לוֹ אִשְׁתּוֹ עֹדְךָ מַחֲזִיק בְּתֻמָּתֶךָ בָּרֵךְ אֱלֹהִים וָמֻת. (איוב, ב', ט'). גם כאן מתכוונת אשת איוב למילה "קָלֵּל" ולא למילה "בָּרֵךְ". בפרק ז, פס' כ': "חָטָאתִי, מָה אֶפְעַל לָךְ נֹצֵר הָאָדָם: לָמָה שַׂמְתַּנִי לְמִפְגָּע לָךְ; וָאֶהְיֶה עָלַי לְמַשָּׂא". היה צריך להיות כתוב: "ואהיה עליך למשא" כשהכוונה היא לקב"ה. תיקון נוסף מופיע בפרק לב' פס' ב בדברי אליהוא בן ברכאל. איוב שואל שאלות נגד הקב"ה, ושלושת רעיו מגמגמים בתשובתם ואינם מוצאים תשובה לטענת איוב ובכך מרשיעים את הקב"ה: "וּבִשְׁלֹשֶׁת רֵעָיו, חָרָה אַפּוֹ: עַל אֲשֶׁר לֹא-מָצְאוּ מַעֲנֶה-וַיַּרְשִׁיעוּ, אֶת-אִיּוֹב". היה צריך להיות וירשיעו את ה' אך מפאת כבוד ה' הדבר תוקן ל"וירשיעו את איוב".
המהר"ל מתייחס לביטוי חזל"י זה בספרו תפארת ישראל בפרק ס"ו.
די ג'יי ג'אזי ג'ף אנד דה פרש פרינס

1985 – 1987 : השנים הראשונות

ב-1985 די ג'יי ג'אזי ג'ף וויל סמית' הכירו אחד את השני במסיבה, לאחר מכן הם החליטו לשתף פעולה יחד כצמד. סמית' צירף את חברו רדי רוק סי, על תקן הביטבוקסר של ההרכב. ב-1986 הם הוציאו לאור את סינגל הבכורה שלהם, שנקרא "Girls Ain't Nothing but Trouble", תחת חברת התקליטים וורד אפ רקורדס (Word Up Records). הסינגל זכה להצלחה, שמשכה את תשומת הלב של חברת התקליטים ג'ייב רקורדס ושל איש העסקים ראסל סימונס. ב-1987 יצא לאור אלבום הבכורה של ההרכב, "Rock the House", שהוכתר כאלבום זהב.

1988 – היום

ב-1988 ההרכב הוציא לאור את האלבום "He's the DJ, I'm the Rapper", שאת רובו חברי ההרכב הקליטו בבריטניה. האלבום הוכתר שלוש פעמים כאלבום פלטינה והגיע למקום ה-4 במצעד בילבורד 200. הסינגל "Parents Just Don't Understand" מהאלבום זיכה את ההרכב בפרס הגראמי על הופעת הראפ הכי טובה. הסינגל הושמע ואוזכר במספר פרקים בתוכנית הנסיך המדליק מבל-אייר.
בשנת 1989 יצא לאור האלבום השלישי של ההרכב, "...And in This Corner". למרות שהאלבום הוכתר כאלבום זהב, החלה ירידה בפופולריות של ההרכב. שנה לאחר צאת האלבום וויל סמית' וג'אזי ג'ף החלו לשחק יחד בקומדיית המצבים הנסיך המדליק מבל-אייר, שבה וויל שיחק כדמות הראשית וג'אזי ג'ף (בתוכנית משחק את ג'אז) שיחק את החבר הטוב של וויל. באותה השנה רדי רוק סי עזב את ההרכב בשל הבדלים יצירתיים. סמית' טען שביטבוקסינג לא מתאים לאותה התקופה של ההיפ הופ. ב-1999 רדי רוק סי תבע את סמית' וג'אזי ג'ף על כך שמגיע לו שליש מהרווחים של ההרכב, התביעה נדחתה בגלל התיישנות.
ב-1991 ההרכב הוציא לאור את האלבום "Homebase", שהוכתר כאלבום פלטינה וזכה בפרס המוזיקה האמריקאית בקטגוריה אלבום הראפ\היפ הופ המועדף. הסינגל "Summertime" מהאלבום, זיכה את וויל וג'אזי בפרס הגראמי על הופעת הראפ הכי טובה על ידי צמד או הרכב, כמו כן הוא הגיע לראש מצעד אלבומי הרית'ם אנד בלוז\היפ הופ הכי טובים ולמקום ה-4 במצעד בילבורד הוט 100.
ב-1992 ההרכב הוציא לאור את השיר "Higher Baby" כחלק מאלבום האוסף "Barcelona Gold", שנעשה במיוחד ל אולימפיאדת ברצלונה.
ב-1993 יצא לאור האלבום האחרון של ההרכב, שנקרא "Code Red", שהוכתר כאלבום זהב. הסינגל המוביל באלבום היה "Boom! Shake the Room" שהגיע למקום ה-1 במצעדים בספרד, בבריטניה, באוסטרליה ובאירלנד.
זמן קצר לאחר צאת האלבום סמית' הקדיש את מלוא זמנו בקריירת המשחק שלו. ב-1993 הוא שיחק לראשונה בתפקיד הראשי בסרט קשר בכל מחיר. ב-1996 הוא שיחק בסרט היום השלישי, ועזב באותה השנה את הסיטקום הנסיך המדליק מבל איר. סמית' וג'אזי ג'ף נתבעו על ידי ג'ייב רקורדס, שטענו שהצמד עדיין בחוזה עם חברת התקליטים ושהם צריכים ליצור עוד אלבומים. בסופו של דבר הצמד יישב את התביעה מחוץ לבתי המשפט.
ב-24 במאי 2013 וויל סמית' התארח יחד עם בנו ג'יידן סמית' בתוכנית האירוח של גרהאם נורטון, כדי לקדם את הסרט העולם שאחרי. לאחר שוויל ביצע פריסטייל ראפ עם בנו, וויל ביצע את שיר הפתיחה של הנסיך המדליק מבל-אייר יחד עם ג'אזי ג'ף (עם קולות רקע של בנו). לאחר מכן הצטרף אלפונסו ריביירו שביצע יחד עם וויל ובנו שני ריקודים מהנסיך המדליק מבל-אייר, כשג'אזי ג'ף מתקלט.